Ihastu ja lähde luontoon
͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏  ͏

Avaa selaimessa
Verkkokauppa Myymälät Kirjaudu tilillesi
vihko täynnä retkivinkkejä
KIITOS UUTISKIRJEEN TILAUKSESTA
Onneksi olkoon! Olet saanut käsiisi Partioaitan Retkivihkon. Retkivihko on tarkoitettu inspiraation lähteeksi seuraavaan seikkailuusi. Nappaa tästä vinkit talteen.
Lataa Retkivihko talteen
Luonto kutsuu luokseen. Toiselle ulkoilijalle unelmien reissu suuntaa lähiluontoon ja toinen lähtee testaamaan rajojaan haastavampiin olosuhteisiin. Kumpikin tilanne vaatii etukäteen suunnittelua, retkeilytaitoja sekä toimivat varusteet. Retken suunnittelu kannattaa aloittaa kohteen miettimisellä. Retkikohteen valinnassa on hyvä pohtia, kuinka pitkän reissun on valmis tekemään ja kuinka paljon aikaa on käytettävissä. Laske suunnitelmissasi matkapäivät mukaan vaelluspäivien lisäksi.
METSÄÄN, TUNTURIIN VAI RANNOILLE?
Suomi on täynnä hienoja merkittyjä ja huollettuja reittejä. Vaellus tuntureilla houkuttelee, mutta myös metsäisemmät reitit, kuten Karhunkierros ja Repovesi sekä muut kansallispuistot ovat monipuolisia kohteita eri pituisille vaelluksille ja retkille. Merkityillä reiteillä on myös puuceet, pysähdyspaikkoja, tupia ja laavuja sekä nuotiopaikkoja ja opasteet, jotka helpottavat vaellusta.
VALITSE SOPIVAN PITUINEN REITTI
Vaelluskohteissa on usein eri reittivaihtoehtoja. Oma vaelluskokemus ja kunto vaikuttavat reitin pituuden suunnitteluun. Kokeneempi vaeltaja tuntee kulkunopeutensa, mutta aloittelijan on hyvä suunnitella ensimmäisille reissuille kohtuullinen päivämatka 10–16 km, jotta vaelluksesta voi nauttia. Maastossa liikut hitaammin kuin jalkakäytävällä tai tasaisella lenkkipolulla. Hyvä näppisääntö aloittelijalle on laskea patikointivauhdiksi 2–3 km tunnissa. Valmiilla polulla liikut nopeammin ja kivikkoisessa tai epätasaisessa maastossa hitaammin. Myös rinkan paino vaikuttaa kulkunopeuteen.
SUUNNITTELE PÄIVÄMATKAT
Arvioi ja suunnittele päivämatkasi oman ja vaelluskavereiden fyysisen kunnon, maaston mäkisyyden, alustan sekä reitin nähtävyyksien mukaan. Maasto vaikuttaa reitin suunnitteluun. Hyvä vinkki etenkin tuntureilla, mutta myös muussa mäkisessä maastossa, on valita reitti, joka seuraa kartan korkeuskäyriä. Aseta päivittäisille vaelluksille välitavoitteita. Se auttaa suunnistuksessa ja pitää mielialan korkealla. Laske päivän vaellusaikaan mukaan myös lepo- ja lounastauot. Taukoja varten voit jo vaellusta suunnitellessasi katsoa taukopaikkoja. Jos aiot tehdä pidemmän vaelluksen esimerkiksi tuntureilla, suunnittele ylimääräinen päivä mukaan vaelluspäiviin. Varapäivästä on hyötyä, jos sää muuttuu liian huonoksi, keho väsyy liikaa tai löydät erityisen kauniin paikan, joka ansaitsee ylimääräisen päivän huomion.
Lue lisää reitin suunnittelusta
Etukäteen on hyvä pohtia mahdollisia ongelmia ja vastoinkäymisiä, joita vaelluksella saattaa tulla vastaan. Myös kokenut luonnossa liikkuja voi kohdata odottamattomia tilanteita. Tee siksi aina ennen vaellusta riskianalyysi, jossa otat huomioon todennäköiset riskit ja mahdolliset yllätykset. Ennakoimalla vaellus sujuu ilman havereita.
ENSIAPUTAIDOT JA EA-PAKKAUS AJAN TASALLE
Nilkan nyrjähdykset, haavat ja rakot ovat reissuilla yleisimpiä ensiapua vaativia tilanteita maastossa. Havereita sattuu myös leirissä kuumia vesiä, tulta ja puukkoa käsitellessä. Ennen reissua on hyvä tarkistaa ensiapupakkauksen sisältö ja kerrata yleisimmät ensiaputaidot todennäköisimpiin vahinkoihin. Varaudu myös onnettomuuksiin ja sairaskohtauksiin lataamalla puhelimeesi 112-sovellus, jotta voit hälyttää tehokkaasti apua. Katso myös etukäteen, miten apu tavoittaa sinut ja vaelluskaverisi reitillä. Merkitse reittisuunnitelmaasi evakuointipaikat, joihin pääsee autolla, mönkijällä, vesiteitse tai talvella kelkalla.
Lue lisää eräensiavusta
PIDÄ HUOLTA TOIMINTAKYVYSTÄSI
Retken turvallisuuden kannalta on oleellista, että sinä ja vaelluskaverisi jaksatte vaeltaa ja voitte hyvin. Kun on aika tehdä vaelluksen turvallisuuteen vaikuttavia päätöksiä, olette hyvissä voimissa ja pystytte pohtimaan eri ratkaisuvaihtoehtoja ja niiden seuraamuksia. Paras tapa huolehtia turvallisuudesta on levätä, syödä ja juoda riittävästi retkellä ja ylläpitää hyvää ilmapiiriä. Fyysisesti ja emotionaalisesti väsyneinä, matalassa energiatasossa tai alinesteytyneinä olemme alttiimpia vahingoille ja suoranaisille onnettomuuksille. Jos olet yksin liikkeellä, kerro aina jollekin läheiselle, mihin olet menossa ja koska palaat. Jos et ole määräaikaan perillä, sinulle voidaan hälyttää apua.
HUOMIOI SÄÄ KAIKESSA
Vaelluksen onnistumiseen vaikuttaa eniten sää. Tutki siksi sääennusteet tarkoin etukäteen. Jos on mahdollista, seuraa vaelluksen aikana muutoksia ennusteissa. Varaudu säähän sopivilla varusteilla, pukeudu retkeilyyn tarkoitettuihin vaatteisiin ja lämpötilan mukaan. Käytä päähinettä suojaamaan tuulelta, lämmön haihtumiselta tai auringon paahteelta. Aurinkoisella säällä iho pitää suojata aurinkovoiteella ja silmät UV-säteilyltä aurinkolaseilla. Kylmyydeltä, tuulen ja sateen vaikutuksilta sekä kuumuudelta suojaudut parhaiten pukeutumalla kerroksittain.
TULIEN TEKEMINEN JA TULEN KÄSITTELY
Tulen tekeminen ulkona on ihanaa – mutta turvallisuus on aina etusijalla. Ennen retkille ja vaelluksille lähtöä pitää aina tarkastaa ajan tasalla olevat maastopalovaroitukset ilmatieteen laitoksen sivuilta ja noudattaa niitä. Varaa voimassa olevien maastopalovaroitusten ajaksi vaellukselle mukaan keitin ja ruokia, jotka eivät vaadi kypsentämistä avotulella. Huomioi, että risukeitin lasketaan avotuleksi, joten sitä ei saa käyttää metsäpalovaroitusten aikana. Älä käytä myöskään kertakäyttö- tai muita grillejä.
ÄLÄ TEE LUVATTOMIA NUOTIOITA
Muista, että tulta ei saa tehdä toisen maalle ilman maanomistajan lupaa. Tämä tarkoittaa, että suurimmassa osassa Suomea saat tehdä tulet vain merkityille tulipaikoille kansallispuistoissa ja kuntien virkistysalueilla, omalla maallasi tai tuntemasi maanomistajan luvalla. Luonnonsuojelualueilla, joille on laadittu hoito- ja käyttösuunnitelma tai annettu järjestyssääntö, noudatetaan tulenteossa alueen antamia ohjeita. Esimerkiksi useimmissa kansallispuistoissa tulenteko on sallittu vain huolletuilla tulentekopaikoilla. Paikat on merkitty retkeilykarttoihin.
VAHDI NUOTIOTA
Älä polta enempää puita kuin on tarpeen ja pidä tulta silmällä, jotta mitään odottamatonta ei tapahdu. Suunnittele tulen ylläpito niin, ettet lisää puuta juuri ennen lähtöä, vaan anna tulen palaa loppuun. Älä koskaan jätä tulta vartioimatta. Pidä ämpäri vettä lähellä siltä varalta, että tuli leviää.
SAMMUTA TULI HUOLELLA!
Kastele tulisija huolellisesti ja siirrä pois kivet ja suuremmat puunkappaleet. Voit kääntää tikulla puita, jotta saat puut kasteltua kauttaaltaan. Tarkista, ettei mikään paikka savua, ja tunnustele käsin tulisijaa varmistaaksesi, ettei siellä ole jäljellä kuumuutta.
Lue lisää turvallisuudesta
Riippumatta siitä, missä vaellat, on tärkeää osata suunnistaa. Eksyminen onkin usean retkeilijän pelkona. Kompassin käyttö on hyvä taito, mutta tärkeintä on kartan tunteminen. Tutki karttaa etukäteen, kun mietit vaellusreittiäsi. Merkittyjen valmiiden reittien seuraaminen auttaa kokemattomampaa suunnistajaa. Suunnistusta voi myös harjoitella etukäteen esimerkiksi suunnistusseurojen järjestämillä iltarasteilla. Opettele yleisimmät karttamerkit sekä värien ja symbolien merkitykset. Tämä auttaa sinua suunnittelemaan vaellusetappisi. Reitin huolellinen suunnittelu ja kartan opettelu auttavat maastossa hahmottamaan kulkemista ja ehkäisevät eksymistä. On myös turvallisuuskysymys pitää kartta ja sijaintisi hallussa vaelluksen aikana.
YHDESSÄ VAELLUKSELLA
Kun vaellat ryhmässä, on tärkeää tietää vaelluskumppaneiden tavoitteet ja odotukset retkestä. Keskustelkaa asioista, kuten mihin aikaan haluatte aloittaa päivät, mikä tempo pidetään ja miten pidätte tauot. On myös erittäin hyvä, että kaikki ryhmässä tietävät, missä kohtaa karttaa olette, millainen maasto odottaa tulevilla etapeilla ja mikä reitti valitaan. Asettakaa yhteiset tavoitteet ja kuunnelkaa toisianne.
PYSTYTÄ LEIRI AJOISSA
Leiripaikat on hyvä miettiä jo retken suunnitteluvaiheessa. Kannattaa hyödyntää reittien valmiita leiripaikkoja, joista löytyy puucee, paikkoja teltalle ja riippumatolle, laavu tai tupa ja tulipaikka. Jos yövyt muualla, kuin valmiilla leiripaikalla, aloita paikan miettiminen hyvissä ajoin ja tarkista eri vaihtoehdot kartalta. Varmista, että saat täydennettyä vesivarastot leiripaikalla. Kun leiri on valmiina ajoissa, jää enemmän aikaa ruoanlaitolle, levolle ja seurustelulle. Muista suojelualueilla liikkuessasi, että yöpymispaikkaa valittaessa tulee ottaa huomioon mahdolliset leiriytymisen rajoitukset tai kiellot. Kohdekohtaiset ohjeet ja säännöt kannattaa tarkistaa etukäteen kansallispuiston tai virkistysalueen sivuilta.
NUKU HYVIN JA TÄYDENNÄ VESIVARASTOT
Kuiva aluskerrasto, jota ei ole käytetty päivän aikana, on mukava nukkua ja suojaa makuupussia likaantumiselta. Villasukat ja pipo täydentävät pyjaman viileinä vuodenaikoina. Pieni iltajumppa ennen makuupussiin kömpimistä tuo mukavaa lämpöä. Korvatulpat auttavat sekä kuorsaajien että hyttysten ininän torjunnassa. Hoida vesihuolto leirissä. Tarvitset vettä noin 3 litraa joka vuorokausi. Puhdista vesi keittämällä, suodattamalla tai vedenpuhdistustableteilla niin, että se riittää reilusti seuraavan päivän etapille.
VASTUULLINEN RETKEILY
Jokaisen retkeilijän vastuulla on pitää huolta, että oman retkeilyn kuormittavuus ympäristölle on minimoitu. Teltassa nukuttaessa on tärkeää ottaa huomioon maaston kestävyys. Telttapaikat ovat kansallispuistoissa merkattuja karttaan siksi, ettemme kuluttaisi luontoa väärissä paikoissa. Vastuullinen retkeilijä käyttää kestävää astiastoa, kuten metallisia tai muovisia astioita, jotka tiskataan käytön jälkeen. Luonnossa tiskatessa tulee käyttää biohajoavaa pesuainetta. Tiskaa aina kuivalla maalla. Tiskivesi tulee kaataa vähintään 5 metrin päähän vesistöstä.
KULJETA ROSKAT RETKELTÄ POIS MUKANASI
Vie aina ehdottomasti roskat pois luonnosta, joko aivan perille asti kotiroskikseen tai sitten merkatuille roskapaikoille kansallispuistoissa tai virkistysalueilla. Lajittele kuitenkin kartonki-, muovi-, lasi-, metalli- ja sekajätteet erikseen myös retkiltä tullessasi. Roskapussia kannattaa kantaa siis aina mukana. Älä jätä edes maatuvia jätteitä luontoon.
Lue lisää jokaisenoikeuksista sekä retkeilijän velvollisuuksista.
Lue lisää aiheesta
loppusanat
Luonto kutsuu astumaan ulos ja nauttimaan sen kauneudesta. Lähde yksin tai yhdessä ulkoilemaan, hengittämään raikasta ilmaa ja tuntemaan auringon lämpö ihollasi. Metsäpolut, järvenrannat ja vehreät niityt odottavat sinua. Anna luonnon voiman virkistää mieltäsi ja kehoasi. Ota mukaasi ystävä, hymy ja seikkailumieli – ja astu ulos nauttimaan upeasta ulkoilusta!
1. Suunnittele reissusi huolella 2. Pakkaa reppusi 3. Astu ulos luontoon ja nauti.
Lataa retkivihko talteen
Ota yhteyttä
Tietosuojaseloste
Copyright © 2024 Partioaitta Oy. Kaikki oikeudet pidätetään.
Osoitelähde: Partioaitan asiakasrekisteri. Partioaitta Oy, Nuijamiestentie 5 C, 00400 Helsinki.
Verkkokauppa Myymälät Kirjaudu tilillesi